Bólusetningar af handahófi fara af stað í þessari viku. Misjafnt er eftir landshlutum með hvaða hætti drátturinn fer fram. Á landsbyggðinni er þegar búið að draga í niðurröðun eftir árgöngum.
Heilbrigðisstofnanir landsins eru nú hver á fætur annarri að klára að bólusetja forgangshópa. Að því loknu tekur við bólusetning almennings. Röðun verður, eins og áður hefur verið sagt frá, tilviljunarkennd. Á Norðurlandi, Vestfjörðum og Austurlandi voru árgangar dregnir fyrir helgina en það er misjafnt hvernig fyrirkomulagið er á hverjum stað. Á Austurlandi voru árgangar settir í pott ásamt bókstöfum. Um tíu bókstafir í hverjum árgangi eru dregnir út og þeir sem eru með þá bókstafi sem upphafsstaf í sínu nafni eru boðaðir. Þannig á að bólusetja 30-50% af hverjum árgangi í einu.
Á Norðurlandi og Vestfjörðum er búið að draga og tilkynna í hvaða röð fólk verður boðað. Þar verða heilir árgangar kláraðir áður en farið er í þann næsta. Hjá Heilbrigðisstofnun Vesturlands verður ákvörðun um málið tekin í vikunni en þar er reiknað er með að hefja handahófsbólusettningar á næstu dögum.
Á höfuðborgarsvæðinu er ekki búið að ákveða hvaða aðferð verður notuð. Samkvæmt upplýsingum frá Ragnheiði Ósk Erlendsdóttur, framkvæmdastjóra hjúkrunar hjá Heilsugæslu höfuðborgarsvæðisins, er reiknað er með hefja í handahófsbólusetningu í vikunni. Hún segir að árgangar og kyn verði dregið úr krús en ekki sé búið að ákveða hvort það verður dregið einu sinni eða ferlinu skipt upp. Það komi í ljós á morgun.
Byrjað verður að bólusetja fólk af handahófi víða um land í vikunni. Misjafnt er eftir landshlutum með hvaða hætti drátturinn fer fram.